Y re wacami,
can yacꞌareꞌ yitzolin riqꞌui ri yin takayon pe.
¿Achique cꞌa ruma tek majun chic chiwe riyix nudiscípulos ri nicꞌutun ta pe chuwe:
Acuchi (achique) cꞌa yabe wi?
Pero pa ruqꞌuexel chi que ta riꞌ nicꞌutuj pe chuwe,
ri iwánima xa xnoj riqꞌui bis,
ruma ri xinbij ka chiwe.
Pero riyin can ya cꞌa ri kitzij ri nbij chiwe:
Jabel nuben chiwe,
wi yibe yan;
ruma wi ma yibe ta,
ma xtipe ta ri Lokꞌolaj Espíritu ri notoꞌo iwuche (iwixin).
Yacꞌa wi yibe yan,
can yacꞌariꞌ ntek pe.
Y tek xtipe cꞌa ri Lokꞌolaj Espíritu,
can xtukꞌalajsaj cꞌa chiquiwech ri winek ri xa riqꞌui re ruwachꞌulef quicukuban wi quicꞌuꞌx chi can ye aj maquiꞌ wi,
chi can cꞌo jun chojmilaj bey riche (rixin) cꞌaslen,
y chi ri Dios can xtukꞌet wi tzij pa quiwiꞌ ri winek.
Riyaꞌ xtukꞌalajsaj cꞌa chiquiwech ri winek chi ye aj maquiꞌ,
ruma ma yinquinimaj ta riyin.
Can xtukꞌalajsaj cꞌa chukaꞌ chiquiwech ri winek ri chojmilaj bey riche (rixin) ri cꞌaslen,
ruma riyin riqꞌui ri Tataꞌixel yibe wi.
Y yacꞌariꞌ tek riyix ma xquinitzꞌet ta chic.
Y chukaꞌ Riyaꞌ can xtukꞌalajsaj chi ri Dios can xtukꞌet wi tzij pa quiwiꞌ ri winek,
ruma wacami ya kꞌaton chic tzij pa ruwiꞌ ri itzel winek ri chapayon riche (rixin) re ruwachꞌulef.
Can qꞌuiy cꞌa ri ma nbij ta chic ca chiwe,
ruma ma nikꞌax ta chiwech y ma yixcowin ta chucꞌuaxic.
Yacꞌa tek xtipe ri Lokꞌolaj Espíritu,
can xquixrutijoj y xquixrucꞌuaj chupan ri kitzij.
Riyaꞌ ma pa ruyonil ta cꞌa xtichꞌo;
ruma ri chꞌabel cꞌa ri xtuyalaꞌ chiwe,
can ya cꞌa riꞌ ri bin pe chare chilaꞌ chicaj.
Y rumariꞌ tek Riyaꞌ xquerukꞌalajsaj yan cꞌa chiwe ri xquebanatej ri chiwech apo.
Y ri Lokꞌolaj Espíritu can xtuyaꞌ cꞌa nukꞌij nucꞌojlen riyin;
ruma xtucꞌul ri can wuche (wixin) wi riyin y xtukꞌalajsaj chiwech.
Ruma ronojel cꞌa ri cꞌo riqꞌui ri Nataꞌ Dios,
can wuche (wixin) chukaꞌ riyin,
rumariꞌ tek xinbij yan chiwe chi ri Lokꞌolaj Espíritu can xtucꞌul ri can wuche (wixin) wi riyin y xtukꞌalajsaj chiwech.
Xa jubaꞌ chic cꞌa ri yicꞌojeꞌ chicojol y ma xquinitzꞌet ta chic pakeꞌ jubaꞌ.
Pero jubaꞌ chic apo xquinitzꞌet chic jun bey.
Queriꞌ nbij chiwe ruma riyin yibe riqꞌui ri Tataꞌixel,
xchaꞌ ri Jesús.
Y nicꞌaj chique ri discípulos tek xquicꞌaxaj ri xubij ri Jesús,
xquicꞌutulaꞌ cꞌa chiquiwech.
Riyeꞌ xquibij cꞌa:
¿Achique cꞌa ri xrajoꞌ xubij chake riqꞌui ri chꞌabel ri xerubij,
ruma xubij:
Xa jubaꞌ chic cꞌa ri yicꞌojeꞌ chicojol y ma xquinitzꞌet ta chic pakeꞌ jubaꞌ.
Pero jubaꞌ chic apo,
xquinitzꞌet chic jun bey,
ruma riyin xa yibe riqꞌui ri Tataꞌixel?
xchaꞌ,
xechaꞌ cꞌa ri discípulos chiquiwech.
Ri discípulos riꞌ cꞌa niquibilaꞌ na cꞌa chiquiwech:
¿Achique cꞌa ri nrajoꞌ nubij riqꞌui re tzij reꞌ,
tek nubij:
Xa jubaꞌ chic cꞌa?
Xa ma yekꞌax ta chkawech ri nubij,
yechaꞌ.
Y ri Jesús can chanin cꞌa xunabej chi ri rudiscípulos cꞌo ri nicajoꞌ niquicꞌutuj chare,
rumariꞌ Riyaꞌ xubij:
Riyix niwajoꞌ niwetamaj achique ri xinbij,
chi xa jubaꞌ chic cꞌa yicꞌojeꞌ chicojol y ma xquinitzꞌet ta chic pakeꞌ jubaꞌ,
pero jubaꞌ chic apo xquinitzꞌet chic jun bey.
Can kitzij cꞌa nbij chiwe:
Riyix can xquixokꞌ y xquixbison ruma ri xtincꞌulwachij riyin.
Yacꞌa ri winek ri xa riqꞌui re ruwachꞌulef quicukuban wi quicꞌuꞌx,
riyeꞌ xa xquequicot.
Yacꞌa riyix astapeꞌ can cꞌo chic bis ri pa tak iwánima,
ri bis cꞌa riꞌ xa xtijalatej,
xa can xtoc quicoten.
Ri bis cꞌa riꞌ junan riqꞌui ri kꞌaxon ri nukꞌaxaj jun ixok tek napon ri rukꞌijul riche (rixin) chi nralaj jun acꞌal.
Pero tek ri acꞌal alaxnek chic,
ri teꞌej riꞌ man cꞌa noka ta chic chucꞌuꞌx achique chi kꞌaxomal ri xukꞌaxaj,
ruma sibilaj niquicot ri ránima chi xalex chic jun acꞌal chuwech re ruwachꞌulef.
Can quecꞌariꞌ riyix,
wacami cꞌo chic bis pa tak iwánima,
pero riyin yipe chic jun bey chiꞌitzꞌetic.
Y yacꞌariꞌ tek xtitzolin chic pe ri quicoten pa tak iwánima,
y ri quicoten riꞌ can majun cꞌa xtelesan ta iwuqꞌui.
Y chupan ri kꞌij riꞌ,
majun chic ri xtiwacꞌaxaj ta pe chuwe.
Pero can kitzij nbij chiwe,
chi ronojel cꞌa ri xticꞌutuj chare ri Nataꞌ pa nubiꞌ riyin,
can xtuyaꞌ wi cꞌa pe chiwe.
Cꞌa re wacami can majun cꞌa ri icꞌutun ta chare ri Nataꞌ pa nubiꞌ riyin.
Can ticꞌutuj cꞌa y xticꞌul,
riche (rixin) chi queriꞌ can nitzꞌaket ta cꞌa ri quicoten pa tak iwánima.
Ronojel cꞌa ri nbin chic ka chiwe,
can riqꞌui cꞌambel tak tzij nbin wi,
pero xtoka cꞌa ri kꞌij tek ma riqꞌui ta chic cꞌambel tak tzij xquichꞌo wi iwuqꞌui.
Xa can kꞌalaj kꞌalaj chic cꞌa ri rubixic xtinben chiwe chrij ri Tataꞌixel.
Y chupan cꞌa ri kꞌij riꞌ,
can pa nubiꞌ cꞌa riyin xticꞌutuj wi chare ri Nataꞌ,
y Riyaꞌ can xtuyaꞌ cꞌa pe chiwe ri nicꞌutuj chare.
Y ma rajawaxic ta chic chi cꞌa yin na riyin ri yicꞌutun pan iqꞌuexel riyix.
Ma que ta riꞌ.
Ri Nataꞌ can nuyaꞌ wi chiwe ri nicꞌutuj,
ruma yixrajoꞌ.
Y Riyaꞌ yixrajoꞌ,
ruma riyix yiniwajoꞌ riyin y ninimaj chi riyin riqꞌui Riyaꞌ yin petenak wi.
Can riqꞌui wi cꞌa ri Tataꞌixel yin petenak wi,
riche (rixin) chi xinoka chuwech re ruwachꞌulef.
Y re wacami,
can riqꞌui cꞌa chukaꞌ Riyaꞌ yitzolin wi,
y nyaꞌ ca re ruwachꞌulef,
xchaꞌ ri Jesús.
Y ri rudiscípulos xquibij cꞌa chare:
Can kitzij wi chi re wacami ma riqꞌui ta chic cꞌambel tak tzij yachꞌo wi chkawech,
xa can kꞌalaj ri yeꞌabij.
Wacami cꞌa nikꞌax chkawech chi riyit can ronojel wi cꞌa awetaman.
Ma rajawaxic ta chi cꞌa nikacꞌutuj na chawe,
riyit xa awetaman ri nikachꞌob.
Y rumariꞌ riyoj can nikanimaj wi chi riqꞌui ri Dios yit petenak wi,
xechaꞌ.
Y ri Jesús xubij cꞌa chique:
¿La ninimaj cami?
Can kitzij nbij chiwe chi ri jun kꞌij riꞌ can nipe wi,
y can hora chic,
chi can xtibanatej cꞌa chi riyix xa xtitaluj el iwiꞌ y xa xquiniyaꞌ ca nuyon riyin.
Pero ma nuyon ta chukaꞌ yicꞌojeꞌ ca,
ruma ri Tataꞌixel can cꞌo wi wuqꞌui.
Y ronojel cꞌa reꞌ,
can nkꞌalajsaj yan ca chiwe,
riche (rixin) chi can cꞌo ta cꞌa ri uxlanibel cꞌuꞌx pa tak iwánima.
Y ri uxlanibel cꞌuꞌx riꞌ xticꞌojeꞌ ri pa tak iwánima,
wi icukuban icꞌuꞌx wuqꞌui.
Y nbij cꞌa chukaꞌ ca chiwe,
chi chuwech re ruwachꞌulef can cꞌo tijoj pokonal ri xtikꞌaxaj.
Pero can ticukubaꞌ icꞌuꞌx,
ruma riyin xichꞌacon yan chrij ri itzel winek ri chapayon riche (rixin) re ruwachꞌulef.